România s-a calificat în finala pe echipe la Campionatul European de gimnastică artistică de la Rimini (Italia), după ce s-a clasat pe locul al patrulea în calificări. Tricolorele au ajuns și în patru finale pe aparate, în timp ce Sabrina Maneca Voinea a ocupat locul al patrulea la individual compus.
România, locul 4 în calificări la CE Gimnastică - Patru finale pe aparate pentru „tricolore”
România (Sabrina Maneca Voinea, Ana Maria Bărbosu, Lilia Cosman, Amalia Ghigoarţă) a totalizat 158,798 puncte, fiind devansată de Italia (165,296 puncte), Marea Britanie (161,430 puncte) şi Franţa (159,130 puncte).
Finala pe echipe va avea loc duminică.
La individual compus, medalia de aur a fost obţinută de italianca Manila Esposito, cu 55,432 puncte, argintul a revenit compatrioatei sale Alice D'Amato, cu 54,831 puncte, în timp ce bronzul a fost adjudecat de britanica Alice Kinsella, cu 53,599 puncte.
Sabrina Maneca Voinea a ocupat locul al patrulea, cu 52,700 puncte. De menţionat că în fapt reprezentantele Italiei au avut primele trei totaluri, Angela Andreoli (53,766) nefiind luată în calcul, scrie Agerpres.
Româncele au reuşit patru calificări în finale:
- Ana Maria Bărbosu s-a calificat la sărituri cu a patra medie, 13,633 puncte, după 13,666 la prima săritură şi 13,600 la a doua;
- Sabrina Maneca Voinea a prins finala la bârnă cu a doua notă (14,100) şi pe cea de la sol cu cea mai mare notă (13,700)
- Lilia Cosman s-a calificat în finala de la bârnă cu a şasea notă (13,266).
Alte rezultate înregistrate de gimnastele tricolore la CE Gimnastică:
- Sabrina Maneca Voinea a fost a 13-a la sărituri (12,983) şi a 80-a la paralele (11,300).
- Ana Maria Bărbosu a fost a 33-a la paralele (12,933), a 32-a la bârnă (12,633) şi a 24-a la sol (12,500).
- Lilia Cosman a fost a 18-a la paralele (13,100) şi a 21-a la sol (12,600).
- Amalia Ghigoarţă a fost a 27-a la paralele (13,000), a 29-a la bârnă (12,700) şi a 16-a la sol (12,733).
- Maria Ceplinschi nu a evoluat în calificări, fiind menajată de antrenori din cauza unor dureri la gleznă.